बीना. बढ़ते पेट्रोल, डीजल और रसोई गैस के दामों के विरोध में सोमवार को कांग्रेस ने भारत बंद का आह्वान किया था, लेकिन शहर में इसका असर दिखाईनहीं दिया। सुबह से चाय, नाश्ता की दुकानें खुल गई थीं और इसके बाद अन्य दुकानें भी अपने समय से खुलीं। कांग्रेस कार्यकर्ताओं द्वारा बंद को लेकर रविवार की शाम रैली निकालकर व्यापारियों से प्रतिष्ठान बंद करने का आह्वान किया था। इसके बाद भी सुबह से ही बाजार में दुकानें खुल गई थीं। सुबह 9.30 बजे कांग्रेस कार्यकर्ता आंबेडकर तिराहे पर एकत्रित हुए और बाइक, पैदल रैली निकाली। शहर के मुख्य मार्गों से रैली निकालकर दुकानें बंद कराने का प्रयास किया गया। कार्यकर्ताओं के सामने तो दुकानदारों ने दुकानें बंद कर लीं, लेकिन कार्यकर्ताओं के जाने के बाद ही दुकानें फिर से खोल ली गईं। दोपहर 12 बजे तक रैलियों का दौर चलता रहा और इसके बाद चौराहे पर राष्ट्रपति के नाम एसडीएम के लिए ज्ञापन सौंपा। ज्ञापन में उल्लेख किया गया है कि दिन प्रतिदिन बढ़ रही कीमतों से किसान, व्यापारी व आम जनता परेशान है। वहीं केन्द्र और राज्य सरकार द्वारा डीजल, पेट्रोल, रसोई गैस पर भारी भरकम टैक्स लगाया जा रहा है। इन उत्पादों पर टैक्स कम किया जाए। कीमतें कम न होने पर सभी लोगों ने उग्र आंदोलन की चेतावनी दी है। ज्ञापन सौंपने वालों में अभय सिंघई, ब्लॉक दीनदयाल उपाध्याय, शशिमोहन तिवारी, संजय ठाकुर, डॉ. ओमप्रकाश कैथोरिया, निर्मला सप्रे, शशि कैथोरिया, राजाराम अहिरवार, विनोद पोरिया, वीरेन्द्र बबेले, अभिषेक बिलगैंया, अनुराग ठाकुर, नरेन्द्र ठाकुर, वासु यादव, प्रशांत पाराशर, सोनू अरोरा आदि उपस्थित थे।